b'\n_START_ARTICLE_\nCarl Andersen (arkitekt)\n_START_SECTION_\nUddannelse\n_START_PARAGRAPH_\nCarl Andersen var s\xc3\xb8n af snedkermester Andreas Ferdinand Andersen og Ane Marie Hansen. Han blev murersvend 1896, tog afgangseksamen fra Odense Tekniske Skole 1900 og var ansat som bygningskondukt\xc3\xb8r bos murermester Thaaning i Kerteminde 1900-01, som tegner hos arkitekt Emanuel Monberg i Odense 1901-02, hos arkitekt A. Berthelsen samt flere andre k\xc3\xb8benhavnske arkitekter 1904-06 og slutteligt som tegner og kondukt\xc3\xb8r hos arkitekt H.C. Glahn, Nyk\xc3\xb8bing Falster, 1906-1909.\n_START_SECTION_\nVirke\n_START_PARAGRAPH_\nFra 1909 til sin d\xc3\xb8d drev Andersen selvst\xc3\xa6ndig virksomhed i Nyk\xc3\xb8bing Falster; fra 1940 sammen med s\xc3\xb8nnen, arkitekt J\xc3\xb8rgen Friis Andersen (nu Arkitektfirmaet Friis Andersen A/S, Frisegade, Nyk\xc3\xb8bing Falster)._NEWLINE_Carl Andersen n\xc3\xb8d godt af opgangstiderne p\xc3\xa5 Lolland i begyndelsen af 1900-tallet og fik talrige og mangesidige opgaver. Stilistisk arbejdede han inden for nybarokken og Bedre Byggeskik, men orienterede sig senere mod funktionalismen og byggede bl.a. bungalows._NEWLINE_Andersen var branddirekt\xc3\xb8r i Nyk\xc3\xb8bing Falster fra 1. februar 1929 til 1948, medlem af bestyrelsen for Industri- og H\xc3\xa5ndv\xc3\xa6rkerforening 1908-09 og 1916-34 og bestyrelsesmedlem i Lolland-Falsters Industri- og Landbrugsbank og \xc3\x98stifternes Hypotekforening. _NEWLINE_Han giftede sig 3. august 1911 i Nyk\xc3\xb8bing Falster med Ingeborg Sophie Friis (1. februar 1888 i Nyk\xc3\xb8bing Falster - 19. juni 1967 smst.), datter af k\xc3\xb8bmand Carl Valdemar Friis og Karen Jappe. Udspringeren Karen Margrete Andersen, der deltog i OL 1936 var datter af parret.\n_START_SECTION_\nGymnastik\n_START_PARAGRAPH_\nCarl Andersen var gymnast og deltog for Danmark ved de olympiske mellemlege 1906. Han var her del af det 18-mandshold, der konkurrerede i holdgymnatik og vandt s\xc3\xb8lvmedalje.'